
Par ES fondiem informēti vairāk nekā 90% Latvijas iedzīvotāju

Saskaņā ar jaunāko sabiedriskās domas izvērtējumu par sabiedrības informētību par Eiropas Savienības (ES) fondu līdzekļu apguvi Latvijā par ES fondu pieejamību informēti 92,3% Latvijas iedzīvotāju. Salīdzinājums ar iepriekšējos gados veikto aptauju datiem rāda, ka tas ir līdz šim visaugstākais Latvijas iedzīvotāju informētības līmenis par ES fondiem. Tāpat pašreizējais sabiedrības informētības līmenis ir par 20,9 procentpunktiem lielāks nekā 2008.gada decembrī. 

2010.februāra izvērtējuma dati liecina, ka 57,5% iedzīvotāju uzskata, ka ES piešķirtie līdzekļi pozitīvi ietekmē Latvijas tautsaimniecības un sabiedrības attīstību, kā arī 36,7% šo līdzekļu apguvi vērtē kā sekmīgu. Vislielāko ES fondu ieguldījumu iedzīvotāji redz ceļu un transporta sistēmas sakārtošanā un nodarbinātības veicināšanā. Savukārt par jomām, kur turpmāk jāiegulda vairāk ES līdzekļu tie uzskatītas nodarbinātības veicināšana un veselības un sociālā aprūpe.
Visbiežāk sabiedrība (45,6% respondentu) dzirdējusi par Eiropas Lauksaimniecības fondu lauku attīstībai. Savukārt no Finanšu ministrijas kā ES fondu vadošās iestādes pārziņā esošajiem fondiem atpazīstamākais ir Eiropas Reģionālās attīstības fonds, par kuru dzirdējuši 36,4% aptaujāto.  Gandrīz trešā daļa (30,4%) aptaujāto dzirdējusi par Eiropas Sociālā fonda atbalstu. Kā sabiedrībā mazāk atpazīstami fondi minami Kohēzijas fonds (atpazina 12,1% respondentu) un Eiropas Zivsaimniecības fonds (8,2%).

Pārliecinoši populārākais informācijas ieguves avots par ES fondiem ir televīzija, ar kuras starpniecību par ES fondiem uzzinājuši 82,2% aptaujas dalībnieku. Otrs populārākais informācijas kanāls ir radio, caur kuru informēti krietni mazāk – 30,7% respondentu. Aptuveni ceturtā daļa aptaujāto par fondiem uzzinājuši gan ar interneta, gan nacionālo laikrakstu palīdzību. Turklāt vairāk nekā puse (53,8%) ir apmierināta ar pieejamo informāciju un atzīst, ka tā apmierina viņu vajadzības.
4,8% aptaujāto pašiem ir pieredze ES fondu līdzfinansētu projektu īstenošanā, bet 8,7% apņēmušies pieteikt projektus ES fondu finansējuma saņemšanai.

Pētījumu š.g. februārī pēc Finanšu ministrijas kā ES fondu vadošās iestādes pasūtījuma veikusi SIA „Latvijas Fakti”. Sabiedriskās domas aptaujas pēc ES fondu vadošās iestādes pasūtījuma par Latvijas iedzīvotāju informētību ES fondu apguves jomā tiek veiktas kopš 2004.gada. Izvērsti visu veikto aptauju rezultātu apraksti pieejami ES fondu mājaslapas www.esfondi.lv sadaļā „ES fondu izvērtēšana” (skat. http://www.esfondi.lv/page.php?id=906).

